**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI „DĖL SAVIVALDYBĖS BŪSTO FONDO IR SOCIALINIO BŪSTO SĄRAŠŲ PATVIRTINIMO“**

**1. Sprendimo projekto esmė, tikslai ir uždaviniai** – vykdyti Lietuvos Respublikos parmos būstui įsigyti ar išsinuomoti įstatyme savivaldybių taryboms numatytą pareigą tvirtinti savivaldybės būsto fondo ir socialinio būsto, kaip savivaldybės būsto fondo dalies, sąrašus.

**2. Projekto rengimo priežastys ir kuo remiantis parengtas sprendimo projektas.**

Įgyvendinant Paramos būstui įsigyti ar išsinuomoti įstatymą (toliau – Įstatymas) Klaipėdos miesto savivaldybės tarybai teikiami tvirtinti patikslinti 2018 m. vasario 1 dienai Savivaldybės būsto fondo ir socialinio būsto, kaip savivaldybės būsto fondo dalies sąrašai.

Savivaldybės būsto fondo sąrašas patikslintas:

* išbraukiant iš jo per kalendorinius 2018 metus Įstatymo nustatyta tvarka nuomininkams parduotus 20 savivaldybės būstų bei viešuosiuose aukcionuose parduotus 22 netinkamus naudoti pagal tiesioginę paskirtį savivaldybės būstus;
* išbraukiant iš sąrašo po gaisro likviduotą ir iš Nekilnojamojo turto registro išbrauktą 114,69 kv. m bendro naudingo ploto gyvenamąjį namą Arimų g. 14.

Iš viso iš Savivaldybės būsto fondo sąrašo išbraukti parduoti 42 butai ir vienas likviduotas gyvenamasis namas .

Į sąrašą įrašyti 3 į apskaitą įtraukti butai Nemuno g. 119A-13, Minijos g. 115-11 ir Sulupės g. 13-69 Politiniams tremtiniams ir kaliniams apgyvendinti nupirktas ir savivaldybės nuosavybės teise 2018 m. spalio 30 d. įregistruotas butas Rumpiškės g. 32-11.

Pakoreguoti 2-jų butų pakeisti adresai ir 10 butų naudingojo ploto duomenys, pasikeitę po atliktų kadastrinių matavimų.

Šiuo sprendimo projektu tikslinamas ir Savivaldybės socialinio būsto, kaip savivaldybės būsto fondo dalies sąrašas, iš jo išbraukiant 2 socialinius būstus parduotus, kaip netinkamus naudoti pagal tiesioginę paskirtį, įrašant į sąrašą 1 bei išbraukiant iš jo 3 socialinius būstus, kurių nuomos sąlygos yra pakeistos Klaipėdos miesto savivaldybės tarybos priimtais sprendimais.

Taip pat į Socialinio būsto sąrašą yra įrašomi 8 suremontuoti tinkami apgyvendinti savivaldybės būstai, anksčiau nuomoti savivaldybės būsto nuomos sąlygomis.

**3. Kokių rezultatų laukiama.**

Bus įvykdyta Parmos būstui įsigyti ar išsinuomoti įstatyme savivaldybių taryboms numatyta prievolė tvirtinti savivaldybės būsto fondo ir socialinio būsto, kaip savivaldybės būsto fondo dalies, sąrašus. Atlikus sąrašų koregavimą jie, atsižvelgiant į per 2018 metus įvykusius pokyčius, atitiks realią padėtį 2019 m. vasario 1 d. būklei. Tuo pačiu bus sudarytos prielaidos išnuomoti suremontuotus butus į sąrašą paramai būstui išsinuomoti įrašytiems, eilės sulaukusiems asmenims ir šeimoms.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

**PRIDEDAMA.** 1. Savivaldybės būsto fondo sąrašo lyginamasis variantas, 34 lapai;

2. Savivaldybės socialinio būsto, kaip savivaldybės būsto fondo dalies, sąrašo lyginamasis variantas, 12 lapų.

Socialinio būsto skyriaus vedėja Danguolė Netikšienė